《冬夜辱韩参知见过即席赋赠得柏梁体一首》
明代·林大春

生不愿封万户侯，但愿一识韩荆州。苍山碧海空悠悠，白日青荆愿始酬。

相逢意气凌清秋，龙光烁烁干斗牛。忆昔韩侯侍冕旒，垂绅正色立螭头。

手奉丹书下御楼，王侯抗礼迎道周。高标直节谁能侔，金章紫绶临荒陬。

于蕃于宣申伯俦，大岭之东湛恩流。江湖廊庙关离忧，神交气合非强求。

灯前细论听吟讴，一谈一笑皆坟丘。黄唐盛际臻鸿休，麟出瑞世凤来游。

伊予既觏美且修，深宵忘却千古愁。新月微茫风飕飕，揽衣起视思貂裘。

士遇知心怀壮猷，安能屈曲希巢由。

作者简介：（1523—1588）明广东潮阳人，字邦阳，一字井丹。嘉靖二十九年进士。授行人，累官浙江提学副使，致高拱私党于法，为言官论劾，罢官。有《井丹集》。